**Mezei versrendezés**

*Ez a feladat időre megy, a csapatoknak 3-5 perce van összerakni a Nyári képek című verset (Melléklet\_3), annak félbevágott versszakaiból. (Az időt döntsük el mi, a csapattól függően.)*

Előkészületek:

* Nyomtassuk ki a színkódos ábrát (Melléklet\_1) és a Nyári képek c. verset (1. oldal)
* A verset vágjuk szét versszakokra, és minden versszakot vágjunk félbe
* A versszak-darabok hátulját jelöljük színes pöttyel, a színkódos ábrának megfelelően (Pl.: az ábrán az első kör jelöli az első versszakot. Ha a teteje piros, az alja pedig kék, akkor az első versszak első felét pirossal, a második felét kékkel kell jelölni)
* Tegyük a versrészleteket egy, a színkódos ábrát pedig egy másik borítékba

Lebonyolítás:

* A résztvevők és mi is alkossunk egy nagy kört
* Mindenki húzzon a borítékból egy-egy versrészletet
* Ismertessük a feladatot:
	+ *A feladatotok az lesz, hogy ezekből a részletekből 3(-5) perc alatt összerakjátok az eredeti verset, amihez tartoznak. Mindenki egy fél versszakot kapott. Akkor vagytok kész, ha a versszakok „összeálltak”, és jó sorrendben is vannak. Ezt egymás mellé/mögé állással tudjátok jelezni, és azzal, ha a végén felkiáltotok: KÉSZ!. A jó sorrend megtalálásában ez a boríték fog segíteni, amit csak akkor kaphattok meg, ha már minden versszak összeállt (mindenki megtalálta a párját). Van-e kérdésetek?*
* Indítsuk el az órát (3-5 perc), percenként jelezzük, hogy mennyi idő van hátra
* Ha a versszakok összeálltak, adjuk oda a színkódos ábrát (Csak végszükség esetén mondjuk el, hogy kell értelmezni, erre nekik kell megpróbálni rájönni)
* Ha kész vannak, vagy ha lejárt az idő, ellenőrizzük a sorrendet: nyissuk ki a Szitakötőt az első oldalon. Kérjük meg a gyerekeket, hogy olvassák fel egymás után a versrészletüket, és ezután olvassuk fel mi is a verset. Ebből kiderül, jól álltak-e fel.
* Ha nem sikerült jól felállni, adhatunk egy „mentő 15 másodpercet”, hogy kijavítsák a hibát. Ehhez kiválaszthatnak 1 képviselőt, akinek odaadjuk a magazint, és aki addig kiléphet a sorból segíteni a többieket.
* Ha vége a feladatnak, kérjük meg a párokat (akik egy versszakot alkotnak), hogy maradjanak együtt, mert a következő feladat is páros feladat lesz. Ha valakinek a játékvezető/segítő volt a párja, most álljon ki, és az így egyedül maradt résztvevő álljon be egy tetszőleges csapathoz harmadiknak

Kiegészítés:

* Ez a feladat 8 fővel működik jól, hiszen 8 versrészlet van. Ha kevesebben vannak, próbáljuk meg a létszámot párosra kihozni (ha kell, álljon be a játékvezető/segítő), és hagyjuk el az utolsó verszakot/versszakokat
* Ha többen vannak mint 8 fő, akkor behozhatunk egy új verset, amit ugyanígy színkódulunk nehezítésképpen: alkalmas erre például a folyóirat 15. oldalán található Mit tud c. vers. Itt is annyi versszakot használjunk fel, amennyi szükséges, mindig hátulról csökkentsünk a létszámot (utolsó versszak/ok elhagyásával)
* Ezek függvényében természetesen szabadon alakíthatunk az időn

Melléklet\_1

